text: Se d'orphelins oïst nouvele,
   Ou de dame, ou de damoisele
   À cui on vousist nul tort faire,
   Tantost vouloit cele part traire,
   Et s'aloit tantost pour offrir,
   Pour la droiture soustenir.
   Savez quel gent se combatoient
   À lui? Cil qui nel connoissoient ;
   Car contre lui mis ne se fust
   Nus hom qui bien le conneüst.
   Souventes fois se combatoit.
   Ainsi par le pays aloit.
   De ce pour quoi ert esmeüs
   Ne sot encor ne mains ne plus
   Que il en savoit au mouvoir :
   Ce li faisoit le cuer doloir.
  